Julie-wenner vertel van haar troudag | Netwerk24
Monique Murphy van Kempton Park, die Julie-wenner van Beeld se Bruid van die Jaar-kompetisie, is op 26 Julie met Zane getroud. Sy vertel meer oor haar groot dag.
Monique en Zane Murphy voor die kansel.
My rok is deur Love and Lace in Kempton Park gemaak. Ek het omtrent by elke bruidsboetiek in 'n 50 km-radius, rokke in elke styl aangepas en niks het my asem weggeslaan nie. Toe ontdek ek Love and Lace, baie naby aan my huis. Met die rokpas-afspraak het ek net een trourok aangepas. My bruidsmeisies se reaksies het my verseker dat dit dié rok is, nog voor ek myself in die spieël gesien het. Kant is deesdae 'n baie gewilde materiaal en ook baie vleiend. Die rok self en die moue het kantpatrone opgehad – dit lyk mooi en steek die oortollige rolletjies weg! Dit was my absolute droomrok.
Zane en sy strooijonkers.
Het jy 'n kleurskema of tema gehad toe jy jou dekor gekies het?
As dit by dekor kom is minder mooier en beter. Dit is ook beter vir die mense wat aan tafel sit – dis aaklig as daar nie plek is om jou drankie of handsak neer te sit nie. Kerse skep 'n romantiese atmosfeer en lyk baie mooi saam met feetjieliggies. Ek het kort- en langkersblakers gebruik en hier en daar roosgoue blakers. Ons kleurskema was wynrooi en donkerblou. Ek het besluit om donkerblou servette saam met protea-blomme en bloekomblare te gebruik vir genoeg kleur op die tafels.
Monique en een van haar bruidsmeisies.
Net na die seremonie het al die gaste na 'n pragtige grasperk beweeg waar hulle heerlike versnaperinge kon geniet terwyl ons foto's geneem het. Harmonie Proteas word beslis geken aan hulle heerlike kos, jy kan die liefde proe. Ons het 'n spyskaart probeer kies wat almal sou geniet en ek dink uit al die troubeplanning was dit die maklikste. Nagereg was die oulikste "mini-desserts" – van kaaskoek, melktert en pepermentpoeding tot sjokolademousse.
Die bruidspaar en hul gevolg.
Een ding van ons troue wat vir my uitgestaan het was ons gaste. Dit was so lekker om te sien hoe mense wat mekaar voor die troue glad nie geken het nie, saam kuier en saam met ons ons liefde vier, hoe familie wat mekaar lank terug gesien het, weer opvang en die troue vreeslik geniet. Die liefde tussen ons mense was onbeskryflik.
Die bruid en haar bruidsmeisies.
Die nuwe mnr. en mev. Murphy.
Maak dit self, byvoorbeeld die dankie-sê-geskenkies. Ek het nie gedink ons sou tyd kry nie, maar 'n mens maak tyd. Ons het botteltjies met heuning as dankie-sê-geskenkies gegee en omdat ons dit self gemaak het, het dit ons 'n derde van die gekwoteerde prys gekos. Ons het die glasbottels by Consol gekoop, heuning by 'n plaaslike boer gekoop en dit self verpak.
Minder is meer. Jy het nie alles nodig wat jy op Pinterest sien nie! Kies dit wat regtig vir jou uitstaan en wat jy ná die troue weer kan gebruik.
Ondersteun klein ondernemings. Meeste kleiner ondernemings is bereid om jou versoeke te akkommodeer en is goedkoper en vinniger as sommige groot ondernemings.
Neem tyd om meer as een kwotasie te kry. Die eerste kwotasie is nie noodwendig die beste en goedkoopste opsie nie.